Folketing
2013-10-03

Jeg tror, vi ser lidt forskelligt på det, hr. Frank Aaen og jeg, for jeg vil gerne udvikle den offentlige sektor. Det er også derfor, vi har tilrettelagt en økonomisk politik, sådan at det kan lade sig gøre, i modsætning til Venstre, som ikke vil det. Men jeg vil ikke bruge flere penge, end vi har. For hvis vi gør det, overlader vi jo bare regningen til vores børn, og så kan vi ikke i længden have det velfærdssamfund, vi gerne vil have. Hvis vi bruger for mange penge nu, hvem er det så, det går ud over om 5 eller 10 år? Det er de medborgere, som har allermest brug for, at vi har et velfærdssamfund. Jeg tror på, at hvis vi skal bevare velfærdssamfundet, bliver vi nødt til at holde styr på økonomien, ikke som mål i sig selv, men fordi det er nøglen til at kunne udvikle vores velfærdssamfund. Der ser vi lidt forskelligt på det, men det ændrer jo ikke ved, at vi er enige om, at vi i de kommende år skal udvikle vores velfærdssamfund og sikre, at der også bliver råd til lidt mere år efter år.